**ПРОМЕНА НАМЕНЕ ШУМА И ШУМСКОГ ЗЕМЉИШТА**

*Поступак промене намене шума и шумског земљишта прописан је чланом 10. Закона о шумама („Службени гласник РСˮ, бр. 30/10, 93/12, 89/15 и 95/18- др. закон) и чл. 50-55. Закона о накнадама за коришћење јавних добара („Службени гласник РСˮ, бр. 95/18)*

**I Промена намене шума и шумског земљишта може да се врши**:

1) када је то утврђено планом развоја шумског подручја;

2) ако то захтева општи интерес утврђен посебним законом или актом Владе;

3) ради изградње објеката за заштиту људи и материјалних добара од елементарних непогода и одбране земље;

4) у поступку комасације и арондације пољопривредног земљишта и шума;

5) ради изградње економских или стамбених објеката сопственика шума на површини до 10 ари;

6) ради изградње објеката за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина, ако је површина шума и шумског земљишта за ове намене мања од 15 ха;

7) за земљиште у својини сопственика површине до 50 ари, које се у службеној евиденцији води као шума или шумско земљиште, а користи се за пољопривредну производњу, на захтев сопственика.

Министарство даје сагласност за промену намене за случајеве из тач. 4) – 7). У случају из тач. 1) и 2), Министарство не даје посебну сагласност за промену намене већ доноси решење о утврђивању висине накнаде за промену намене.

Поред наведеног, промена намене се врши и када је предвиђена посебним законом – Законом о планирању и изградњи, члан 88, који упућује на обавезу плаћања накнаде за промене намене на основу Закона о шумама, а у складу са Законом о накнадама за коришћење јавних добара.

**II Поступак промене намене**

 1. **Захтев** за промену намене подноси се Министарству пољопривреде, шумарства и водопривреде – Управа за шуме, Омладинских бригада 1, Нови Београд или електронским путем, на имејл адресу органа: office.sume@minpolj.gov.rs.

2. Уз попуњен и потписан **образац захтева** који је објављен на сајту Управе за шуме ([www.upravazasume.gov.rs](http://www.upravazasume.gov.rs)) доставља се:

2.1. **доказ о власништву, односно праву коришћења** шума или шумског земљишта за које се тражи сагласност (Управа за шуме може по службеној дужности прибавити документ);

2.2. **доказ о уплати** **републичке административне таксе**, сагласно одредбама члана 14. Закона о републичким административним таксама („Службени гласник РС”, бр. 43/03, 51/03 - исправка...... 98/2020 - ускл. дин. изн. и 144/2020) и то:

- **3.000,00** динара за сагласност за промену намене шуме и шумског земљишта ради изградње економског или стамбеног објекта сопственика шуме површине до 10 ари и за промену намене земљишта у својини сопственика површине до 50 ари, које се у службеној евиденцији води као шума или шумско земљиште, а користи се за пољопривредну производњу (тарифни бр. 91а);

- **7.000,00** динара за сагласност по захтеву за промену намене шума и шумског земљишта ради изградње објекта за коришћење осталих обновљивих извора енергије малих капацитета (мале електране и други слични објекти, у смислу прописа којим се уређује област енергетике) и експлоатације минералних сировина, ако је површина шума и шумског земљишта за ове намене мања од 15 ха (тарифни број 91а);

Сврха уплате: републичка администивна такса за промену намене шума и шумског земљишта, прималац: Буџет Републике Србије број **840-742221843-57** модел 97, позив на број општине на којој се врши уплата.

2.3. **записник или службена белешка надлежног** **шумарског инспектора** о постојећем стању на парцели у погледу начина коришћења. Није неопходно да подносилац захтева достави овај документ уз свој захтев, већ Управа за шуме, по пријему захтева, по службеној дужности може да прибави налаз инспектора;

2.4. **локацијски услови или информација о локацији (уколико не могу да се издају локацијски услови)** за предметну парцелу коју издаје јединица локалне самоуправе (у случају изградње стамбеног или економског објекта сопственика на површини до 10 ари)

2.5. **извод из пројекта** са габаритима и структуром објекта, који издаје овлашћена пројектантска кућа (у случају изградње стамбеног или економског објекта сопственика на површини до 10 ари)

2.6. **записник пољопривредног инспектора,** у случају да се захтев подноси за промену намене шумског у пољопривредно земљиште; такође по службеној дужности прибавља Управа за шуме;

2.7. **пројекат рекултивације**, у случајевима када се промена намене тражи ради експлоатације минералних сировина (тачка I. 6.).

**Уколико су испуњени законом прописани услови, Министарство доноси решење о давању сагласности на промену намене шуме и шумског земљишта.**

**III. Накнада за промену намене шуме и шумског земљишта**

Накнада у висини **петоструке** вредности шуме и шумског земљишта чија се намена мења се плаћа ако се промена намене врши по основу наведеном у тач. I. 1) и 2) и када се промена намене врши у складу са чланом 88. Закона о планирању и изградњи.

Накнада у висини **петоструке** вредности шуме и шумског земљишта такође се плаћа ако се промена намене врши по основу наведеном у тачки I. 6).

**Не плаћа се** накнада када се промена намене врши по основу наведеном у тач. I. 3), 4), 5) и 7).

Обавеза плаћања накнаде као и ослобађање од плаћања накнаде за промену намене шуме и шумског земљишта прописани су чл. 50-54. Закона о накнадама за коришћење јавних добара.

Накнада се плаћа једнократно, пре крчења шуме. Процену вредности шуме и шумског земљишта чија се намена мења утврђује стручна служба корисника шума, сопственика шума, односно овлашћени судски вештак за послове шумарства, у складу са прописом којим се уређује поступак експропријације. Основица обухвата вредност дврета и вредност шумског земљишта.

1. **Захтев** за утврђивање висине накнаде за промену намене шуме и шумског земљишта подноси се Министарству пољопривреде, шумарства и водопривреде – Управа за шуме, Омладинских бригада 1, Нови Београд или електронским путем, на имејл адресу органа: office.sume@minpolj.gov.rs.

2. Уз попуњен и потписан **образац захтева** који је објављен на сајту Управе за шуме (www.upravazasume.gov.rs) доставља се:

2.1. **доказ о власништву**, односно праву коришћења шума или шумског земљишта за које се тражи утврђивање висине накнаде (орган може прибавити по службеној дужности);

2.2. о**сновица и обрачун вредности** шуме и шумског земљишта чија се намена мења (стручна служба корисника шума, сопственика шума, односно овлашћени судски вештак за послове шумарства);

2.3. **доказ о уплати** републичке административне таксе, сагласно одредбама члана 14. Закона о републичким административним таксама („Службени гласник РС”, бр. 43/03, 51/03 – исправка... 98/2020 - ускл. дин. изн. и 144/2020) и то:

- **7.600,00** динара за сагласност по захтеву за утврђивање висине накнаде за промену намене (тарифни број 91 б);

Сврха уплате: републичка администивна такса за утврђивање висине наканде за промену намене шума и шумског земљишта, прималац: Буџет Републике Србије број **840-742221843-57** модел **97**, позив на број општине на којој се врши уплата.

 **Министарство решењем утврђује висину накнаде за промену намене шуме и шумског земљишта.**

**IV. Изузеци од обавезе плаћања накнаде**

Уколико постоји основ за ослобађање од плаћања накнаде за промену намене шуме и шумског земљишта (у случају изградње стамбеног или економског објекта сопственика на површини до 10 ари, на земљишту коме је планским документом промењена намене из шумског у грађевинско), неопходно је да се поднесе захтев и пратећа документација на основу које ће министарство утврдити да ли у предметном случају постоји обавеза плаћања накнаде за промену намене.

1. Захтев се подноси Министарству пољопривреде, шумарства и водопривреде – Управа за шуме, Омладинских бригада 1, Нови Београд или електронским путем, на имејл адресу органа: office.sume@minpolj.gov.rs.

2. Уз попуњен и потисан **образац захтева** за утврђивање непостојања обавезе плаћања накнаде за промену намене шума и шумског земљишта (образац захтева је објављен на сајту Управе за шуме (www.upravazasume.gov.rs) доставља се и следећа документација:

2.1. **доказ о власништву**, односно праву коришћења шума или шумског земљишта за које се тражи утврђивање обавезе плаћања накнаде (орган може прибавити по службеној дужности);

2.2. **локацијски услови** за предметну парцелу, које издаје јединица локалне самоуправе (у случају изградње стамбеног или економског објекта сопственика на површини до 10 ари, на земљишту коме је планским документом промењена намене из шумског у грађевинско)

2.3. **извод из пројекта** са габаритима и структуром објекта, који издаје овлашћена пројектантска кућа (у случају изградње стамбеног или економског објекта сопственика на површини до 10 ари, на земљишту коме је планским документом промењена намене из шумског у грађевинско)

2.4. **доказ о уплати** републичке административне таксе, сагласно одредбама члана 14. Закона о републичким административним таксама („Службени гласник РС”, бр. 43/03, 51/03 – исправка... 98/2020 - ускл. дин. изн. и 144/2020) и то:

- **870,00** динара за захтев и решење (тарифни број 1 и 9);

Сврха уплате: републичка администивна такса за захтев и решење, прималац: Буџет Републике Србије број **840-742221843-57** модел **97**, позив на број општине на којој се врши уплата.

**Уколико су испуњени законом прописани услови, Министарство издаје решење.**